b'\n_START_ARTICLE_\nNordlands Trompet\n_START_PARAGRAPH_\nNordlands Trompet er et topografisk dikt skrevet av den norske dikterpresten Petter Dass (1647\xe2\x80\x931707)._NEWLINE_I diktet skildrer Petter Dass nordlandsnaturen og de nordlige meteorologiske forhold som midnattssol. Han peker p\xc3\xa5 fugleliv, dyr og handelsvirksomheter, og alt annet som finnes i landsdelen, for eksempel fangst av lundefugler med bruk av lundehund.\n_START_SECTION_\nNyere utgaver og tolkninger\n_START_PARAGRAPH_\nDiktet ble modernisert og gjendiktet i 1962 av Hans Kristiansen, illustrert med tresnitt av Hans Gerhard S\xc3\xb8rensen. Boken ble prisbel\xc3\xb8nnet som et uts\xc3\xb8kt stykke bokkunst p\xc3\xa5 bokmessen i Frankfurt._NEWLINE_I mars 2006 disputerte litteraturforsker Hanne Lauvstad p\xc3\xa5 avhandlingen Helicons Bierge og Helgelands schi\xc3\xa6r. Avhandlingen tar for seg Nordlands Trompet, og Lauvstad er den f\xc3\xb8rste i Norge som har tatt doktorgrad omkring Petter Dass\xe2\x80\x99 diktning og st\xc3\xa5sted i norsk litteraturhistorie. Hennes tolkning bryter med tidligere tolkninger, og et sentralt poeng hos Lauvstad er at ettertidens kanonisering av verket som heimstadsdiktning har l\xc3\xb8srevet det fra sin historiske sammenheng p\xc3\xa5 slutten av 1600-tallet.'